Għax Xi Darba Kien Hemm il-Palestina Jiena u l-qasba u flixkun inbid irħis u ftit karti mċappsin bir-riħa tal-gambli. Id-dwal kattoliċi tal-Mellieħa fil-faċċata qed jistħu. Il-lampa ttradietni u għalkemm il-qamar irriskja joħroġ xorta bqajt sajjied fallut U xorta bqajt kittieb taparsi mhux kapaċi ngħid sentenza waħda li tissorprendi. Dejjem nirrepeti l-istess kliem imqatta' li d-dinja xebgħet tisimgħu … Kemm-il darba bi ħsiebha tobżogni7 Tazza oħra mill-inbid irħis u l-qasba għadha stilla tiċċassa fil-vojt. Sittax-il sena u din Malta tinħasel għarwiena quddiemi … Sittax-il sena u din Malta tħares lejja mingħajr ma tarani. Insejt kemm ilni nieqes mill-mappa tad-dinja. Għax xi darba kien hemm il-Palestina. Sittin sena mhux biżżejjed 7 Jiena sirt preżenti fin-nuqqas tiegħi Insejt kemm ilni inviżibbli Dan il-vojt kollu għal persuna waħdal Dwal kattoliċi fil-faċċata mistħija u qamar b'sidru barra u qasba llamtata. Kemm ħa ngħid affarijet li ma jifhimhom ħadd2 Bl-iskuża tal-kliem imqatta' ppruvajt ngħid li jiena kittieb u ma emminni ħadd u bl-istess skuża fottejt mumenti sbieħ u ttradejt lili nnifsi u llum il- ġurnata l-uġigħ imġiddem tiegħi ilu għall-wiri iktar minn sittin sena u ħadd ma jrid iħares lejh … Għax xi darba kien hemm il-Palestina. Meta f'daqqa waħda skoprejt li m'għandi xejn … bkejt. U issa sirt naf li kulħadd jemmen li ma jixraqli xejn. Tazza oħra minn dan l-inbid irħis. Kieku tieqaf din l-emorraġija ta' nuqqas. Imsiefer minn dejjem u għal dejjem. Missieri qabel miet tani biljett tas-safar … imma l-ħin tat-tluq ma kienx imniżżel u l-ħin tal-wasla lanqas. Id-destinazzjoni mċajpra. Kieku toħroġ ħuta waħda minn qiegħ dan il-baħar traskurat, tleqq naqra u ddawwal din il-qalb fraġli. Kieku tagħfasni naqra magħha din Malta. Kieku jinżel il-qamar u jistaqsini, fejn kont7 Kieku dan il-baħar Mediterran jitkellem … kieku jiftaħ ħalqu darba biss … Kieku jgħidli … xi ħadd sella għalik Iżda L-aħħar tazza minn dan l-inbid irħis U d-dwal mistħija fil-faċċata U baħar traskurat